betekenis | Om te probeer verstaan
Posted on Mei 15, 2009 by Retha Faurie | Lewer kommentaar
Op 'n ander blog het deelnemers hierdie week 'n gesprek gehad oor geloof en wetenskap. Iemand vertel daar dat hy bang is vir die pad waarop dit hom dalk sal plaas as hy eers begin glo dat sekere dinge in Genesis nie letterlik bedoel is nie. Dit bring die gesprek op die ou end by deconversion uit, en by lewe sonder om in God te glo. Iemand sê toe dat sonder God, sy lewe betekenis sou verloor. Waarop meer as een ongelowige (billik) antwoord: "Maar my lewe het dan betekenis! Moenie veralgemeen nie!"
En dis waar. 'n Spesifieke ongelowige kan ewe veel of meer sin in sy lewe beleef as 'n blindweg gekose (randomly chosen) Christen. Die verskil lê elders: As ons vir ewig leef, en as ons dade ewig betekenis het, teenoor medemense wat ook ewig leef, dan is "betekenis" 'n objektiewe realiteit, 'n feit. As die mens maar net vergaan, en geen hoër gesag bestaan om te sê wat waarde het en wat nie, is betekenis 'n subjektiewe opinie.
As gelowige kan ek rasioneel glo dat die lewe wat God my gee, vir 'n rede gegee is. Geloof in Jesus maak dat ons realistiese gronde het vir die dinge wat werklik saakmaak – dinge soos betekenis en omgee. Ons is hier vir 'n rede. Ons moet ons kanse en talente gebruik. Wat jy sê en doen en leef maak vir 'n verskil- vir ewig.